作者:周格非
標題:綠頭鴨・多麗
內容:隴頭泉，未到隴下輕分。一聲聲、淒涼嗚咽，豈堪側耳重聞。細思量、那時攜手，畫樓高、簾幕黃昏。月不長圓，雲多輕散，天應偏妒有情人。自別後、小窗幽院，無處不消魂。羅衣上，殘妝未減，猶帶啼痕。自一從、瓶沈簪折，杳知欲見無因。也渾疑、事如春夢，又只愁、人是朝雲。破境分來，朱弦斷後，不堪獨自對芳樽。試與問，多才誰更，匹配得文君。須知道，東陽瘦損，不為傷春。